**Klubové pravidlá k poplatkom, cenníku, platbám, prihláseniu sa do a odhláseniu sa z tréningového procesu**

* Rozdelenie hráčov do tréningových skupín je v plnej kompetencii šéftrénera a trénerov. Skupinové tréningy prebiehajú spravidla v pondelok až piatok od 14,00 do 19,00 hod.
* Z tréningového procesu môže zákonný zástupca odhlásiť svoje dieťa len pred začiatkom letnej sezóny (do 20.4.2023), pred začiatkom zimnej sezóny (do 20.10.2023) a to mailom na [**tenis@tkslaviaspunitra.sk**](mailto:tenis@tkslaviaspunitra.sk). Znižovanie počtu tréningových hodín hráča počas prebiehajúcej časti sezóny nie je možné.
* Za neúčasť dieťaťa v tréningovom procese z dôvodov ako sú choroba, karanténa, dovolenka, účasť na turnaji a pod. neposkytuje klub žiadnu finančnú kompenzáciu. V prípade dlhodobej choroby, alebo zranenia (viac ako 1 mesiac) môže klub k takejto kompenzácii pristúpiť.
* Poplatky za skupinový tréningový proces majú charakter paušálneho poplatku za celé obdobie (neprepočítavajú sa na týždne alebo dni). Poplatok za bežný mesiac je splatný na účet TK **do 25. dňa** v bežnom mesiaci. Neuhradenie poplatku má za následok vylúčenie hráča z tréningového procesu až do zaplatenia poplatku.
* Všetky poplatky za skupinové tréningy sa platia prevodom na účet klubu č.ú.: **SK13 5600 0000 0068 3996 3002,** KS: 0558, do poznámky uviesť meno a priezvisko hráča a obdobie, na ktoré sa poplatok platí.
* Rodičia nezasahujú trénerom do tréningovej jednotky. V prípade záujmu o konzultáciu si s trénerom dohodnú termín. Hráč sa chová k trénerovi vždy slušne, dodržuje disciplínu a je na každú tréningovú hodinu vybavený potrebnými športovými potrebami (tenisová raketa, športové oblečenie, vhodná športová obuv).
* Presun hráča k inému trénerovi je možný, pokiaľ má daný tréner voľné miesto (prioritne tréner trénuje svojich dovtedajších hráčov) a pokiaľ hráč vekovo, výkonnostne zapadá do skupiny hráčov, ktorých daný tréner trénuje. Výber spoluhráčov a zloženie skupín je v kompetencii šéftrénera a trénerov. Skupiny skladáme z približne jednej úrovne hráčov (nie je potrebná úplne rovnaká výkonnosť, nemá to žiadny vplyv na rast výkonnosti). Trénovať s výrazne lepším hráčom nie je možné.
* Vymeškané tréningy a ich počet nemajú vplyv na výšku členského (paušálneho) poplatku a nie sú nárokovateľné.
* **Trénuje sa aj počas letných prázdnin.** Jeden dôvod je športový. Hráč, ktorý vynechá dva mesiace tréningov nestratí iba dané dva mesiace, ale najmenej ďalšie dva mesiace, kým sa dostane na pôvodnú úroveň. Tréningové úsilie hráča aj trénera tak stráca zmysel. Hráč by navyše po dvoch mesiacoch bez tréningov výrazne narušil a znehodnotil tréningový proces spoluhráčom. Druhý dôvod súvisí s kvalitou nášho trénerského tímu a ekonomikou fungovania klubu. To, že tréningy fungujú celoročne a hráči platia paušálny členský poplatok za **celú letnú** (za júl a august paušálny poplatok vo výške 50 %) a **celú zimnú** sezónu, nám umožňuje mať v TK tých najlepších trénerov. Žiadny kvalitný tréner by netrénoval za podmienok, že koncom júna s ním ukončíme spoluprácu a od septembra mu znovu ponúkneme prácu na 10 mesiacov.
* Členský (paušálny) poplatok sa neznižuje ani nezvyšuje v prípade neúčasti na tréningu niektorého z hráčov zaradených v skupine. Tento poplatok slúži na úhradu fixných nákladov spojených zo zabezpečením tréningového procesu (fixné náklady na mzdy športových odborníkov – trénerov, prenájom priestorov). Keďže sa jedná o fixné náklady a tréning sa uskutoční aj v prípade neprítomnosti niektorého z hráčov skupiny, je aj tento poplatok fixný, nezávisí na dochádzke toho ktorého hráča.

|  |  |
| --- | --- |
|  | Správna rada TK |

Schválené členskou schôdzou dňa 23.05.2023